UPapa Francis Ukhuthaza Ukuphathwa Kahle Kwabokuza
Lokhu kuphume ekuhlanganeni kwenhloko yenkonzo yeRoma emhlabeni jikelele, loMongameli Barack Obama ngoLwesibili ngemva kosuku olulodwa ifike kweleMelika
BULAWAYO — Inhloko yenkonzo yeRoma emhlabeni jikelele uPapa Francis ofike kweleMelika ngoMvulo, uhlangene loMongameli Barack Obama ngoLwesibili esigodwelni sakhe se White House. UPapa wethule umbiko wakhe lapho akhuthaze abantu ukuba lesineke lozwelo ebantwini bokuza njengoba laye labanye abanengi abaseMelika bephuma emulini zabokuza. Waphinda waphatha njalo udaba lokuqakatheka kokulondoloza imvelo ukuze kuvinjwe izinto ezibangela ukuguquka komkhathi. Umongameli Obama yena wamukele ngenjabulo inhloko yenkonzo yamaRoma emhlabeni jikelele wavumelana laye ukuthi kuqakathekile ukuthi kulondolozwe imvelo ukuze umkhathi ungaphazamiseki. Ababili laba bakhulume phambi kwenkulungwane lenkulungwane zabantu ababuthene esigodlweni seMelika iWashington DC ukuzobona uPapa Francis osekwethekeleleni kuleli lizwe okwensuku eziyisithupha. AmaKhatholika aweZimbabwe athi kuhle ukuba lomkhokheli onanzelela ukuqakatheka kokuguquka kwezikhathi kodwa lokhu akutsho ukuthi sebezayekela ukulandela imilayo egxile elizwini likaNkulunkulu, ngesikhathi umkhulu wabo esethekelela amazwe eMelika leCuba. Kunjalo nje, maSonto wonke isitshiyagalombili ekhulwini – 8% lezizalwane zeZimbabwe ziyangena endaweni ezitshiyeneyo zamacawe amaKhatholika, lihlabelela lidumisa uNkulunkulu ngendlela yazo eyabekwa kunkulungwane leminyaka eyadlulayo. Sokube lenguquko ethile eminyakeni esanda kudlula ebandleni leRoma etshiye ibandla leli lilabo Pope ababili abaphilayo ngemva kokutshiya isikhundla kukaPope Benedict XVI ngo2013 okwakungazake kwenzeke embalini yebandla leli, etshiyela uPope Francis yena owaziwa njengomuntu olakho ukuguqula imithetho yalelibandla. Kulengxoxo ezitshiyeneyo ukuthi kambe eminye yemilayo yalelibandla efana lokuzila amacansi kwabafundisi laboSister ingabe ilokhu iqakathekile na. Omunye walabo abathatha lezizifungo eZimbabwe nguFather Michael Ndiweni. Ukwethekelela kukaPope Francis eMelika leCuba, uthi kutshengisa indima esetshenzwa yisigodlo sabo iVatican City ekuletheni ukuthula kundawo zonke zomhlaba. Njengebandla uthi baqakathekisa ukuthula lobudlelwano obuhle phakathi kwamazwe wonke omhlaba, kungakhethwa mhlobo ngoba ibandla leli lilamalunga kumagumbi womane omhlaba njalo ukuthula kuvele kuyiso isiqokoqela semfundiso kaNkulunkulu. UFather Ndiweni uqhubeke esithi kuhle ukuthi uPapa abalaye khathesi uyakhangela inguquko esikhona emhlabeni lakundlela abantu abaphila ngayo adinge indlela zokuthi ibandla liphilisane lozulu kodwa lokhu akutsho ukulahla imfundiso yeBhayibhili lemilayo kaNkulunkulu. Udaba lokuzila ukuya emacansini impilo yonke, uthi luqakathekile ngoba ukusebenzela iNkosi kuvele kuqakathekile ukwedlula ukuba lemuli njengokutsho kukaMpostoli uPaul. Ibandla leKhatholika selike lazamazama ngemva kokuba abafundisi balo abathile bathwaliswe umlandu wokudlwangula abantwana ikakhulu abafana. Phezu kwalokhu, letheswa umlandu wokungajezisi labo abetheswa amacala la. UNkosikazi Emilia Mlotshwa, olilunga lalelibandla, uthi ukuxolela yimfundiso yeBhayibhili kungakho labo abavunyelwe ukuxolela labo abetheswa imilandu le. Uthi akudingeki ukuthi baze baqanjwe ngamabizo ngamunye ngamunye bacele ukuxolelwa kodwa ibandla kalidinge ongabamela axolise uzulu lomhlaba ebamele. Omunye njalo olilunga lalelibandla, eSt Mary’s, uNkosikazi Janet Ngwenya uthi kuhle ukuba loPapa okhangela indingeko zabantu nanku phela indlela okuphilwa ngayo seyaguquka. Ibandla lidinga ukuguquka, uthi ikakhulu lapho kukhangelwa ukusetshenziswa kwendlela zokuvikela ukuzithwala endaweni ezinjengakuzwekazi leAfrica lapho abantu abaqhubeka besanda. Lanxa ibandla leli liyake letheswe umlandu wokungahloniphi abesifazana kanye lokubancindezela, omunye wamalunga, uMnumzana Muziwakhe Sibanda, uthi vele owesifazna akumelanga abonakale emphakathini lasebandleni ekhokhela ngoba lokhu ngumsebenzi wabesilisa. Owesifazana kumele azihloniphe, agqoke ngendlela etshengisa ubuntu, athi yikho abesifazana oSister babo bevele behamba beqhiyile ngoba lokhu kutshengisa ukuzihlonipha lokwesaba umhlaba. Lanxa bekhangelele ukuguqulwa kokuthile, uthi inhlonipho yabesifazana abakhangelelanga ukuthi iguquke ngoba lokhu kulakho ukuphazamisa ibandla. Lanxa uPapa omutsha angabe engumuntu olakho ukwamukela inguquko, akuthembisi ukuthi uzaguqula kakhulukazi indlela abanye bakhe abangaphezu kwamakhulu amabili lengxenye – 265, asebephathe lumsebenzi phambi kwakhe. Okwakhathesi, izigidi zamaKhatholika emhlabeni ziyaqhubeka ngemikhuba yazo yomkhuleko weRosary, ukuthola isidlo kanye lokuvuma izono, kungakhathalekile ukuthi umhlaba uguquka usiyangaphi.